**BJØRNDALEN-KOLSKÅR**

Høgdemeter over havet: omlag 600 m

Lengde: ca 4,5 km alle tre stølane

Tid: Omlag 1-1,5 time på heile runden .

Gradering: Dette er ein lett rundtur som passer for alle. Vi ser det som naturleg å gå til Bjørndalen fyrst og så Fagerli og til slutt Skårsstølen.

Vegskildring: Ta av frå riksveg 13 rett før bomstasjonen på Bulko og køyr gamlevegen mot Skjervsfossen. Ta av til venstre i ein skarp sving på Moe mot Jørdre og Skår. Køyr vegen fram og hald mot venstre til du ser eit skilt mot Skaftedalen og Skår. Ta av til høgre mot Skår. Køyr fram til Drivdalen ved ferista og parker her. No føl du traktorvegen opp til venstre til du ser stølen. Her må du gå på utsida av gjerdet ( ikkje gå på dyrka mark) fram til selet til Eli og Magne Berg på Bjørndalen. Turkassa heng på inngangspartiet. Den gamle stølsvegen går opprinneleg ved Kleivaløo, her er det ei lita lomme til høgre. Det er ca 30 min i bil frå Granvin. Stien går rett til høgre for denne løo og rett opp lia. Stien er noko utydeleg her, men du følgjer merkinga. Du passerer ei hytte (eigar Brita og Agnar Viken) på høgre sida og kjem fort opp på ei flat myr med utsikt til fjella og dei andre hyttene i området. Du ser både Olsskavlen, Stavaskarsnuten, Seldalsnuten, Skipadsalsnuten og Hondalsnuten og inn til Fagnastøl. Du kan og sjå Horganipen. Det tek om lag berre 15 minutt til ein halvtime å gå inn til Bjørndalen. Stølen ligg til høgre for hyttene ( den grøne tilhøyrar Margit Aase og hytta bak bror hennar Ivar Kolskår) Det er to sel i Bjørndalen og det eine tilhøyrar Eli og Magne Berg og det andre Nils Kolskår ( bror til Ivar og Margit). Rett bak stølen heiter det «Gofarbakken», og her er det lett å gå vidare til Tingsteinen.

Turtips! Gå vidare til Fagerli og Skårsstølen

GOD TUR!